

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.11** | 2024. gada 25. jūlijā  |

**26.**

**Par Ogres novada pašvaldības saistošo noteikumu Nr.27/2024 “Par Ogres novada pašvaldības attīstībai stratēģiski svarīgiem īpašumiem un pakalpojumiem” izdošanu**

Valsts pārvaldes iekārtas likuma (turpmāk – VPIL) 88.panta pirmā daļa nosaka, ka publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

VPIL 88.panta otrā daļa nosaka, ka publiska persona pirms kapitālsabiedrības dibināšanas vai līdzdalības iegūšanas esošā kapitālsabiedrībā veic paredzētās rīcības izvērtējumu, ietverot arī ekonomisko izvērtējumu, lai pamatotu, ka citādā veidā nav iespējams efektīvi sasniegt šā panta pirmajā daļā noteiktos mērķus. Veicot izvērtējumu, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem, kā arī ievēro komercdarbības atbalsta kontroles jomu regulējošu normatīvo aktu prasības.

VPIL 88.panta ceturtā daļa, nosaka, ka pašvaldības dome pēc 88.panta otrajā daļā minētā izvērtējuma veikšanas izdod saistošos noteikumus, kuros nosaka tirgus nepilnību vai tādus pašvaldības īpašumus, vai preces un pakalpojumus, kas ir stratēģiski svarīgi pašvaldības administratīvās teritorijas attīstībai. Šie saistošie noteikumi tiek izstrādāti, pieņemti un stājas spēkā tādā pašā kārtībā, kādā tiek izstrādāti, pieņemti un stājas spēkā saistošie noteikumi par pašvaldības budžeta apstiprināšanu vai grozīšanu.

Savukārt minētā likuma panta sestā daļa, nosaka, ka šā panta ceturtajā daļā minētajos normatīvajos aktos norāda publiskas personas funkcijas un konkrētus komercdarbības veidus, kādos šīs funkcijas tiks pildītas, lai sasniegtu šā panta pirmajā daļā noteiktos mērķus.

Valsts kontrole veiktās revīzijas Nr.2.4.1-9/2022 “Vai jaunizveidotās pašvaldības ir izvērtējušas līdzdalību kapitālsabiedrībās normatīvajos aktos noteiktajā kārtībā un atbilstoši labai praksei” ieteikumos ir norādījusi, ka lai veicinātu privāto komersantu iesaisti tirgus nepilnību novēršanā konkrētās pašvaldības administratīvajā teritorijā, pašvaldībai izvērtēt nepieciešamību izdot saistošos noteikumus, tādejādi nodrošinot atklātību par pašvaldības kompetenci un paredzētās darbības apjomu līdzdalībai kapitālsabiedrībās.

Konkurences padome savos vērtējumos par Ogres novada pašvaldības veiktajiem izvērtējumiem par līdzdalības saglabāšanu kapitālsabiedrībās, ir atzinusi ka:

1. Pašvaldības administratīvās teritorijas attīstībai un drošībai **stratēģiski svarīgie** pakalpojumi ir:
	1. siltumenerģijas pārvades un siltumenerģijas sadales pakalpojumi,
	2. sabiedriskie ūdenssaimniecības pakalpojumi (ūdensapgāde un kanalizācija).
2. Pakalpojumi, kas Pašvaldības administratīvajā teritorijā novērš **tirgus nepilnību** ir:
	1. veselības aprūpes pakalpojumu jomā - stacionārie pakalpojumi, ģimenes ārsta pakalpojumi, zobārstniecības pakalpojumi, veselības aprūpe mājās, ārstu speciālistu konsultācijas un izmeklējumi, dienas stacionāra pakalpojumi un aprūpes centru pakalpojumi,
	2. siltumenerģijas ražošanas un siltumenerģijas tirdzniecības pakalpojumi,
	3. pašvaldības īpašumā esošo dzīvokļu pārvaldīšanas pakalpojums, kam noteikts sociālā dzīvokļa statuss,
	4. pašvaldības īpašumā esošo dzīvokļu, kam nav noteikts sociāla dzīvokļa statuss, pārvaldīšanas pakalpojumi, situācijā ja konkrētajā tirgū nav citu tirgus dalībnieku vai arī šie tirgus dalībnieki dažādu iemeslu dēļ nevēlas sniegt namu pārvaldīšanas un apsaimniekošanas pakalpojumus konkrētajā Pašvaldības teritorijā,
	5. daudzdzīvokļu māju pārvaldīšanas pakalpojumi, situācijā ja konkrētajā tirgū nav citu tirgus dalībnieku vai arī šie tirgus dalībnieki dažādu iemeslu dēļ nevēlas sniegt namu pārvaldīšanas un apsaimniekošanas pakalpojumus konkrētajā Pašvaldības teritorijā,
	6. sociālās atstumtības riskam pakļauto personu grupu izglītošanas un integrācija darba tirgū pakalpojumi.
3. Par Pašvaldības administratīvās teritorijas attīstībai un drošībai **stratēģiski svarīgu** **īpašumu** tiek atzīta kapitālsabiedrības pārvaldītais īpašums – slimnīcas ēka.

Atbilstoši Pašvaldības likuma 46. panta trešajā daļā noteiktajam, saistošo noteikumu “Par Ogres novada pašvaldības attīstībai stratēģiski svarīgiem īpašumiem un pakalpojumiem” projekts un tam pievienotais paskaidrojuma raksts 2024. gada 20.jūnija tika publicēts pašvaldības oficiālajā tīmekļvietnē [www.ogresnovads.lv](http://www.ogresnovads.lv) sabiedrības viedokļa noskaidrošanai, paredzot termiņu, kas nav mazāks par divām nedēļām, t.i. līdz 2024. gada 5.jūlijam. Minētajā termiņā pašvaldība nav saņēmusi nevienu viedokli, priekšlikumu vai ierosinājumu saistībā ar augstāk minēto saistošo noteikumu projektu.

Ņemot vērā minēto un saskaņā ar Pašvaldību likuma 44. panta otro daļu,

**balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Raivis Ūzuls, Rūdolfs Kudļa, Santa Ločmele, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Izdot** Ogres novada pašvaldības saistošos noteikumus Nr.27/2024 “Par Ogres novada pašvaldības attīstībai stratēģiski svarīgiem īpašumiem un pakalpojumiem”, turpmāk – Noteikumi (pielikumā).
2. **Uzdot** Ogres novada pašvaldības Centrālās administrācijas Juridiskajai nodaļai triju darbadienu laikā pēc Noteikumu un paskaidrojuma raksta parakstīšanas nosūtīt tos publicēšanai oficiālajā izdevumā “Latvijas Vēstnesis”.
3. **Uzdot** Ogres novada pašvaldības Centrālās administrācijas Komunikācijas nodaļai pēc Noteikumu spēkā stāšanās publicēt Noteikumus Ogres novada pašvaldības oficiālajā tīmekļvietnē.
4. **Uzdot** Ogres novada pašvaldības Centrālās administrācijas Kancelejai pēc Noteikumu spēkā stāšanās nodrošināt Noteikumu brīvu pieeju Ogres novada pašvaldības ēkā.
5. **Uzdot** Ogres novada pašvaldības pilsētu un pagastu pārvalžu vadītājiem pēc Noteikumu spēkā stāšanās nodrošināt Noteikumu brīvu pieeju pašvaldības pilsētu un pagastu pārvaldēs.
6. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)